**ԳԱՎԱՌ ՀԱՄԱՅՆՔԻ ՂԵԿԱՎԱՐ ԳՈՒՐԳԵՆ ՄԱՐՏԻՐՈՍՅԱՆԻ ՈՒՂԵՐՁԸ՝ ԱՄԱՆՈՐԻ ԵՎ ՍՈՒՐԲ ԾՆՆԴՅԱՆ ՏՈՆԵՐԻ ԱՌԹԻՎ**

Հարգելի հայրենակիցներ.

Ամանորի և Սուրբ Ծննդյան տոներին նվիրված այս ուղերձը տարբերվում է նախորդներից: Այս անգամ ես իմ խոսքն սկսելու եմ մեր նահատակ զավակների հիշատակի խոնարհումով, անհետ կորած հայորդիների ծնողներին ու հարազատներին հույսի ու սպասումի մխիթարումով, վիրավորներին՝ առողջություն ու շուտ ապաքինում մաղթելով, իսկ մեզ բոլորիս՝ հույսի ու հավատի անսպառ ներշնչումով:

Ցավոք, 2020 թվականը մեր երկրի համար լուրջ մարտահրավերների հաղթահարման տարի էր: Մենք ստիպված եղանք պատերազմելու նախ անտեսանելի թշնամու՝ կորոնավիրուս համաճարակի դեմ, այնուհետև, առանց դրա հետևանքները հաղթահարելու, մեր երկիրն ու ազգը կանգնեց լինելիության խնդրի առջև: Մեզ պարտադրված այդ պատերազմներում մենք կորցրինք մարդկային կյանքեր, տվեցինք զոհեր, անդամահատվեց մեր հայրենիքը, խեղվեցին ճակատագրեր:

Եվ այսուհանդերձ, ես դիմում եմ բոլորիդ ուժեղ լինելու և լավատեսությամբ ապրել շարունակելու կոչով: Թող Նոր տարում Հայաստան աշխարհում թևածի խաղաղությունը, մեր զինվորները բարով վերադառնան իրենց հայրենի օջախներ, որդեկորույս մայրերը սփսփվեն մեր երկրի ու ազգի հաջողություններով ու ձեռքբերումներով, իսկ դժվարությունները մնան հեռվում ու դառնան հիշողություններ:

***Լավագույն բարեմաղթանքներով՝***

***Գավառ համայնքի ղեկավար՝ Գուրգեն Երվանդի Մարտիրոսյան***